AlexejDobrolubov/national_council_slovak_2010 huggingface dataset:
55. schôdza NR SR - 6.deň - B. popoludní
Dátum: 2022-02-10
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

143. Ďakujem, pán predsedajúci. Skúsim zareagovať na tieto tri mladé pušky z OĽANO. Najprv pôjdem pán Stančík. Vy ste tu hovorili, že HLAS tu v pléne navrhuje iba samé stupidity, citujem vás, stupidity. Tak ja vám odcitujem tie naše stupidity, ktoré sme tu dali návrhy - návrh na zníženie DPH na energie na 5 %, návrh na zníženie DPH pre gastro na 5 %, 300 eur pre všetky nezaopatrené deti, pandemická OČR, dvakrát príspevok pre dôchodcov, naposledy vo výške 200 eur pre každého dôchodcu, zdvojnásobenie detských prídavkov, zavedenie opätovných obedov zadarmo, valorizácia dôchodkov a príspevok pre ZŤP. Keď toto sú podľa vás stupidity, tak ďakujem veľmi pekne, asi máme iný podhľad na to, čo je pre ľudí a čo je teda pre drogových dílerov a pre prostitútky. Pán Šudík, ja už som vášmu kolegovi pánovi Pollákovi tu raz v pléne povedal, že blahoslavený chudobný duchu, lebo ich nebeské kráľovstvo, tak to, myslím si, paušálne platí pre viacerých z vás. A čo sa týka pána Čekovského, pán Čekovský, ja rozumiem, že čokoľvek zložitejšie, ako je narodenie červenej pandy je nad vaše intelektuálne chápanie, ale skúste pochopiť, že rokovací poriadok nie je trhací kalendár a rešpektujte, prosím, zákon. Ďakujem pekne.
51. schôdza NR SR - 9.deň - A. dopoludnia
Dátum: 2021-12-07
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

59. Ďakujem za slovo, pán predsedajúci. Ďakujem za všetky faktické poznámky, tak nejako postupne sa k nim vyjadrím. Pán poslanec Pollák, prijímam vaše ospravedlnenie. V podstate, viete, zbytočne vás komentovať. Ostatní pročkovci, na to neviem reagovať, pretože to nemalo ani hlavu, ani pätu. Pán predseda parlamentu Boris Kollár a páni zo SME RODINA, tak ja neviem, čo sa toľko navážate do opozície? Máte 93 hlasov, veď vládnite! Konečne vládnite. Máte ústavnú väčšinu. Tak čo sa obraciate na opozíciu? Ste vláda, tak vládnite. A, pán poslanec Borguľa a ten druhý, ja neviem, ja som nebol osobný na vás, ja som bol vecný. Ja som nehovoril o bonoch v parlamente minulý týždeň. Či sa mýlim? A keď sa tu chcete baviť o tom, ako komu záleží na dôchodcoch, tak sa vás chcem opýtať, ako ste hlasovali, keď sme tu minulý mesiac boli s návrhom kompenzačného príspevku pre dôchodcov od 100 do 300 eur? Ako ste hlasovali zo SME RODINA? Proti. Ako ste hlasovali na zníženú DPH na 5 % na energie, SME RODINA? Proti. Tak vám záleží na dôchodcoch. Ako ste hlasovali, keď sme navrhli vyššiu valorizáciu dôchodkov, SME RODINA? Proti. (Reakcia z pléna.) Takto vám záleží na dôchodcoch? Ako ste hlasovali, keď sme chceli zdvojnásobiť rodinné prídavky? (Zaznenie gongu.) Proti. A, pán poslanec Pčolinský... (Reakcia z pléna.) Prepáčte, tak ste teraz sa zdržali, okej. Zdržali znamená proti. A, pán poslanec Pčolinský, mňa to mrzí teda, pretože, že keď sa takto chceš vyjadrovať v pléne a ty chceš byť osobný, okej. Máš šťastie, že je to v pléne, lebo keby to bolo mimo pléna, tak už je na teba podaná žaloba. Prosím ťa, veľmi váž svoje slová, lebo potom ja budem hovoriť o tom, že čo ty symbolizuješ. Ďakujem pekne. (Ruch v sále.)
51. schôdza NR SR - 5.deň - B. popoludní
Dátum: 2021-11-30
Poslanec: Šutaj Eštok, Matúš (SMER - SD)
Druh vystúpenia: Vystúpenie

166. Ďakujem pekne. Vážený pán predseda, dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca k uvedenému návrhu zákona. Návrh zákona spĺňa z formálno-právnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, ktorý navrhol aj ako gestorský výbor s tým, aby gestorský výbor prerokoval návrh zákona do 31. 1. 2022. Zo znenia návrhu zákona je zrejmý účel navrhovanej právnej úpravy. Ako spravodajca odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Zároveň odporúčam návrh zákona prideliť výboru, vrátane určenia gestorského výboru a lehoty na prerokovanie návrhu zákona vo výbore v zmysle uvedeného rozhodnutia predsedu Národnej rady. Vážený pán predseda, prosím, otvorte všeobecnú rozpravu.
51. schôdza NR SR - 3.deň - B. popoludní
Dátum: 2021-11-25
Poslanec: Šutaj Eštok, Matúš (SMER - SD)
Druh vystúpenia: Vystúpenie

181. Ďakujem pekne za slovo, pán predsedajúci. Vážené panie poslankyne, vážení páni poslanci, dovoľte mi uviesť návrh skupiny poslancov zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov. Cieľom tejto novely je odstrániť problémy aplikačnej praxe a docieliť, aby exekútori nevymáhali dlhy, ktorých boli dlžníci riadne zbavení rozhodnutím konkurzného súdu, teda žiadame o pomoc pre tie najzraniteľnejšie skupiny ľudí. Zákon o konkurze a reštrukturalizácii totiž umožňuje, aby osoba, ktorá nedokáže splácať svoje záväzky, využívala tzv. inštitút osobného bankrotu. V prípade, ak sú splnené všetky zákonné podmienky, konkurzný súd vydá uznesenie o vyhlásení konkurzu, v dôsledku čoho dlžníkovi zaniknú všetky záväzky, ktoré nie je možné uspokojiť ani predajom jeho majetku. V praxi však dochádza častokrát k situácii, áno, a myslím si, že sú stovky, ba priam až tisíce, keď dlžník síce je zbavený dlhov na základe rozhodnutia konkurzného súdu, ale prebiehajúce exekučné konanie sa mu nezastavuje automaticky. O ich zastavení musí totiž rozhodnúť až exekučný súd, a to častokrát trvá aj dva roky od oddlženia, teda exekútor pokračuje vo vykonávaní zrážok. V drvivej väčšine ide o prípady, ktoré začali ešte na okresných súdoch a nie na exekučnom súde v Banskej Bystrici. Dôvodom je, že exekučné súdy nestíhajú vydávať uznesenia o zastavení exekúcie. Táto novokoncipovaná novela a toto nové znenie vynecháva potrebu ďalšieho rozhodnutia o zastavení exekučného konania a účinky zastavenia exekúcie viaže priamo na rozhodnutie, ktorým súd vyhlási konkurz. Tu by som chcel obzvlášť apelovať na hnutie SME RODINA, ktoré deklaruje záujem presadiť exekučnú amnestiu ako jeden zo svojich hlavných bodov a sľubov v rámci predvolebného programu. Preto si ich dovolím aj takto osobitne požiadať o podporu tohto nášho návrhu, ktorý nemá s politikou nič spoločné a ide o pomoc tisíckam ľudí a ich rodín. Ide o pomoc pre tých najzraniteľnejších, navyše sa jedná o dlžníkov, ktorí už boli oddlžení a neexistuje jeden jediný relevantný dôvod na to, aby im exekútor naďalej siahal o mzdu. Preto si dovolím ctené plénum požiadať o podporu, aby pomohli týmto ľuďom, ktorí sú v tejto bezvýchodiskovej situácii, a aby parlament urobil aj niečo pre ľudí. Ďakujem pekne.
51. schôdza NR SR - 1.deň - B. popoludní
Dátum: 2021-11-23
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

142. Pán poslanec Susko, ďakujem, že si predviedol kvalifikovaný výstup v rámci rozpravy. Myslím si, že ich bude v rámci tejto rozpravy pomerne málo. A ja iba upozorním na to, že úlohou prokuratúry je chrániť práva a zákonom chránené záujmy fyzických a právnických osôb a rovnako aj štátu. Preto tento návrh, s ktorým prišiel pán poslanec Baránik bez dohody na koaličnej rade a už sme aj započuli, že ho aj viacerí koaliční partneri vysmiali, je pre mňa scestný. Scestný z dôvodu toho, že ak sa má používať § 363 iba v neprospech obvineného, tak to nie je žiadny právny štát, o ktorom tu tak rada táto vládna koalícia hovorí, ale toto je inkvizícia. Nič iné, iba inkvizícia. A ja vás chcem upozorniť, vážení vládni poslanci, že platí veľmi jednoduchá rovnica a to, že ak orgány činné v trestnom konaní prestanú zneužívať inštitúty trestného konania v prípravnom konaní, tak potom ani generálny prokurátor nebude mať dôvod aplikovať tento § 363. Ale to už je vo vašich rukách, vo vašich rukách, tých, ktorí ste ovládli orgány činné v trestnom konaní, ktorí ste ich ovládli na to, aby bojovali nie za spravodlivosť, ale aby bojovali politický boj na krágľovanie vašich politických nepriateľov. Čiže môj odkaz je veľmi jasný, prestaňte zneužívať orgány činné v trestnom konaní na svätú vojnu proti inkvizícii, riaďte sa na základe dôkazov a faktov, na základe toho povestného padni komu padni, nie na základe krivenia práva a potom ani generálny prokurátor nebude mať dôvod používať tento § 363, keď nedôjde v rámci prípravného konania k závažných pochybeniam zo strany orgánov činných v trestnom konaní.
51. schôdza NR SR - 1.deň - B. popoludní
Dátum: 2021-11-23
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

103. Pán poslanec Kyselica, vy sa ma pýtate, čo som ja čakal, keďže pri prednostoch okresných úradov existuje menovací princíp. No nie, čo som ja čakal, ja to dobre viem, čo čakali tí ľudia, ktorí vás volili. Čo oni čakali po tom, čo ste im vy nasľubovali? Lebo vy ste im tvrdili, že vy budete iní, ako boli tí, ktorí boli pred vami. Že vy to budete robiť lepšie, odbornejšie, že nebudú žiadne politické nominácie, že budú výberové konania. Nepýtajte sa, čo som čakal ja. Ja som od vás nečakal nič. Priznám sa, že až tak zlé že to bude, to som teda nečakal. Ale pýtajte sa, čo čakali tí ľudia, tých 26 %, ktorých ste o-kla-ma-li. Tých, ktorí vám nevedia prísť na meno. Ich sa pýtajte, že čo oni čakali, tých 87 % ľudí, ktorých neverí celej vládnej koalícii. Ich sa pýtajte, čo čakali. Čo čakali od tejto vašej zázračnej vlády? Nepýtajte sa mňa. Ja som vás nevolil. V živote by som takú chybu neurobil a chápem, že 26 % ľudí na Slovensku takú chybu u-ro-bi-lo. Už sa k tomu verejne priznávajú, už si trhajú vlasy, že uverili takejto bande amatérov, ktorá sa teraz snaží, ako ste povedali, vypucovať a vyčistiť štátnu správu. A prečo ste to neurobili doteraz? No preto, lebo nemáte tých ľudí, preboha živého! Preto znižujete v tomto zákone kvalifikačné kritériá, nie, pán Krupa, nejakú dĺžku praxe. Vy znižujete kvalifikačné kritériá vzde-la-nia, pretože nemáte ľudí vzde-la-ných. Pretože v štátnej správe nemôžu pracovať vaši obyčajní ľudia, vaši kamaráti, sesternice, bratranci, milenky, preto znižujete kvalifikačné kritériá. Takže nepýtajte sa, čo som čakal ja. Ja som čakal len to najhoršie. Pýtajte sa, čo čakalo tých 26 % ľudí, ktorí vám dali dôveru a dnes banujú, banujú tak, že radšej by skočili z mosta, napríklad prevádzkovatelia gastro, ako by zase volili vás.
51. schôdza NR SR - 1.deň - B. popoludní
Dátum: 2021-11-23
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

97. Ďakujem kolegom za reakcie. Na tie vecné sa pokúsim nejako reagovať, aj keď, priznám sa, že ich veľa nebolo. Pán poslanec Žiak, či neviem, ako sa voláte, ja som riadil Úrad vlády, ktorý je zodpovedný a bol gestorom zákona o štátnej službe. Čiže ja o zákone o štátnej službe niečo viem. Keď vy budete riadiť úrad, ktorý má päťsto a viac zamestnancov, tak potom môžte niečo o tom hovoriť. Zatiaľ, pokiaľ viem, tak ste maximálne odriadili tak psiu búdu. Ďalší páni poslanci, pán poslanec Kremský, vy sa tu pýtate, že mám vám dať nejaký príklad. Tak mne teraz na môj poslanecký mail prišiel príklad, ktorý teda chcete, a mám sa vás opýtať, že či viete o tom, že pani županka Jurinová si dosadila za prednostu okresného úradu v Tvrdošíne svojho rodinného príslušníka a za riaditeľa úradu práce v novom, v Námestove svojho kmotra. Čiže tu máte iba hneď príklad teraz v tejto chvíli, ktorý prišiel. A môžeme sa baviť o ďalších a ďalších veciach. Veď, ešte raz vám hovorím, pán Marosz, vyštudovaný katechét, napriek tomu, že bolo výberové konanie úspešné, tak ste si ho tam dali, lebo ste ho tam chceli. A keď sa chcete baviť aj o tých ďalších, milenkách a podobne, veď možnože pán Kyselica bol na ministerstve vnútra, možno tam pozná, že kto tam aké milenky má. Skúste sa jeho opýtať, či tam nie sú žiadne. A ešte raz k tomu celému, čo vám tu hovorím, že vy ste pred voľbami ľudí o-kla-ma-li, lebo vy ste im hovorili, že vy to budete robiť ináč, nie ako tí smeráci zlí, vy budete iní. A vy ste ešte horší, pretože tu nebolo v histórii Slovenskej republiky takej vlády, kde by jedna pseudostrana s pár členmi obsadila všetky okresné úrady, že by akési stranícke úderky na čele s Pročkom, vami a podobnými expertami tu rozhodovali o tom, kto má byť prednosta okresného úradu. Vy ste oklamali ľudí, a preto vám nedôverujú.
51. schôdza NR SR - 1.deň - B. popoludní
Dátum: 2021-11-23
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

71. Pán Krúpa, dovoľte, aby som zareagoval na tú faktickú časť vášho vystúpenia, nebudem reagovať na tie ostatné vaše výlevky, ktoré ste tu dali. Priznám sa, že obdivujem vašu odvahu hovoriť o tom, že tu ktosi vyrábal akési umelé úrady. Vy ste čítali vaše programové vyhlásenie? Veď vy ste najzbytočnejšiemu členovi vlády pánovi podpredsedovi Holému vytvorili funkciu. Dokonca má ešte aj štátneho tajomníka. Nebudem hovoriť o ďalších zbytočných úradoch, ktoré ste vymysleli, ktoré máte schválené v programovom vyhlásení vlády. A keď hovoríte o vašich ľuďoch a o tých odborníkov, tak ja neviem, mám vám tu pripomenúť, akých ľudí ste poodvolávali, akými, napríklad ako bol pán Kužeľa, bol šéf fakultnej detskej nemocnice, a že ste tam dali teraz neviem, bol to lesník, výrobca okien, výrobca sedačiek, sklár alebo ktorý z týchto vašich odborníkov to boli. Vy máte tú drzosť hovoriť o tom, že chcete sprofesionalizovať štátnu správu a dosadiť tam odborníkov? Tak ako to bolo v prípade najväčšieho odborníka, akým táto vláda disponuje, pánom Maroszom. To je ten pán Marosz, ktorý bol, tuším, že päťdňový štátny tajomník na ministerstve dopravy, potom bol poradca ministra Hegera, potom bol poradca ministra Matoviča. Tento vyštudovaný katechét sa stal bez výberového konania šéfom Slovenského pozemkového fondu. Napriek tomu, že prebehlo výberové ko-na-nie, kde boli dvaja úspešní uchádzači, tak vláda rozhodla o tom, že nie, nie tí úspešní uchádzači, ktorí majú akúsi kvalifikáciu, budú na čele Slovenského pozemkového fondu, ale váš človek – pán Marosz, vyštudovaný ka-te-chét. Toto je odbornosť v podaní OĽANO! Gratulujem, skláňam sa.
50. schôdza NR SR - 1.deň - B. popoludní
Dátum: 2021-11-03
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

52. Erik, ty si vo svojej rozprave hovoril o tom, že tá pomoc ekonomike je slabá, no tak tá pomoc pre ekonomiku je podľa Medzinárodného menového fondu najslabšia v celej Európe. Podľa Medzinárodného menového fondu, nie podľa opozície, ale podľa Medzinárodného menového fondu sme horší ako Rumunsko napríklad. A ešte z tej najslabšej ekonomickej pomoci ste dokázali poslať 24 mil. do schránkových firiem. Do tých schránkových firiem, pred ktorými tak Igor Matovič pred voľbami žalostne plakal a hral divadielko, vďaka čomu vyhral voľby. Hovoril si aj o tom, že ak by bola na Slovensku normálna, bolo Slovensko normálnou demokratickou krajinou, tak by sme tu videli tú novú politickú kultúru, ktorú nám tak pred voľbami všetci súčasní vládni predstavitelia sľubovali. No Slovensko nie je normálna demokratická krajina a ja pripomínam, že keď títo ľudia boli v opozícii, tak každé jedno zlyhanie každého jedného ministerstva bolo podmienené tým, aby minister priamo niesol zodpovednosť za všetko, čo na rezorte urobil. Teraz? Teraz to už neplatí, teraz už stačí zobrať na zodpovednosť nejaké štyri úradníčky v Pezinku. Ja žasnem, žasnem nad tým, že kam sme sa to dospeli a aká nová politická kultúra nám tu prišla s týmito predstaviteľmi. Ale keď si uvedomím, že tu sa nemusí odstupovať za nič. Keď plagiátori Boris Kollár, Igor Matovič, Branislav Gröhling nemajú potrebu odstúpiť kvôli plagiátu, keď Mária, ktorá ten podvod spáchala, nemá dôvod odstúpiť z ministerského kresla, kvôli podvodu, ktorý spáchala, keď minister Mikulec, ktorý zneužíva bezpečnostné zložky na to, aby kriminalizoval opozíciu, nemusí odstúpiť zo svojej pozície, tak ja sa absolútne nečudujem, že ani minister, ktorý je priamo zodpovedný za zmiznutie 24 mil., jednoducho nemusí odstúpiť. Veď načo?
48. schôdza NR SR - 5.deň - A. dopoludnia
Dátum: 2021-10-26
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

40. Tak teda kým nájde pán minister Sulík to svoje maturitné vysvedčenie, tak je o ňom známe, že pán Sulík a jeho jedna z hlavných priorít sú teplé rožky v nedeľu. Tak ja pánu ministrovi niečo odcitujem od Zväzu pekárov a cukrárov a cestovinárov: "Ceny plynu oproti septembru minulého roka stúpli o 170 %. Ceny elektrickej energie lámu rekordy a sú oproti minulému roku dvojnásobne vyššie. Od plynu a elektrickej energie sme pri našej výrobe úplne závislí. Vláda musí urgentne nájsť riešenie pre podniky zásobujúce obyvateľov potravinami. Týka sa to nielen pekárov, ale aj ďalších sektorov potravinárstva, akí sú, ako sú napríklad mliekari, mäsiari či sladovníci, ktorí sú v podobnej situácii. Ak vláda zlyhá pri riešení tejto energetickej krízy, čoskoro sa môže stať, že na pultoch obchodov bude problém nájsť čerstvý chlieb a pečivo." Aj tie teplé rožky, ktoré pán minister tak obľubuje. "Môže sa dokonca stať, že potravinárska výroba na Slovensku skolabuje." Pán minister, toto je stanovisko jedného zo zväzov, ktoré tu riešia potraviny a vy si asi neuvedomujete to, v akej vážnej situácii dnes sme. Všetky okolité krajiny navôkol riešia túto energetickú krízu. Napríklad vláda v Českej republike schválila zníženie DPH na obdobie budúceho roka na nulu. My keď sme tu prišli ako HLAS - sociálna demokracia minulý týždeň s návrhom, aby sa znížila DPH na energie na 5 %, tak táto vládna koalícia nás poslala niekam. To veľmi odzrkadľuje to, ako sa staviate k ľuďom, ako tie problémy riešiť viete. No a ešte k tomu vášmu ranču, tak spomeňte si na to, aké peklo robila, robili médiá Petrovi Pellegrinimu s jedným bytom. Ja verím, že rovnaké peklo zažijete s rančom od médií aj vy. A budete mať ešte čo robiť, aby... (Prerušenie vystúpenia časomerom.)
48. schôdza NR SR - 3.deň - B. popoludní
Dátum: 2021-10-21
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

116. Richard, ďakujem, že si predniesol plénu tento návrh. Som rád, že konečne plénum sa zaoberá aj niečím podstatným, nie iba rušením jedno- a dvojcentoviek, ale konečne sa zaoberáme aj nejakou pomocou, konkrétnou pomocou pre ľudí. Keď však chceme byť realisti, tak si musíme povedať pravdu a ja si myslím, že toto plénum a najmä vládna koalícia sa k nášmu návrhu zákona na zníženie DPH na energie postaví rovnako, ako sa postavila v lete k nášmu návrhu na zníženie DPH pre celý gastropriemysel, kedy sme navrhovali, aby bol, bola DPH pre gastro znížená na 5 %, tak vládna koalícia poslala nás, ale aj celý gastropriemysel niekam, pretože pre nich to nebola podstata, pomáhať im. No a ja som presvedčený o tom, že rovnako sa títo alibisti zachovajú aj, rovnako aj takto pri tom znížení cien energií. Ja iba upozorním, že Česká republika znížila DPH z 21 % na 0 %. Na Slovensku návrh najschopnejšieho ministra hospodárstva je nie znižovať ceny DPH, nejsť tou českou cestou, nejsť ani cestou HLAS-u, ktorý navrhuje zníženie na 5 %, minister hospodárstva navrhuje, aby si občania Slovenskej republiky vymontovali žiarovky. Gratulujem! To je tá strana odborníkov, či ako sa to SaS rada tituluje a nazýva. Tak ja by som aj chcel takouto cestou apelovať na vládny valec, aby možnože teraz dala, dali bokom politické preferencie a aby urobili konečne, aby toto plénum na tejto schôdzi konečne prijalo jeden jediný zákon pre ľudí, aby ste znížili DPH na energie na 5 %. Prosím, urobte to v mene všetkých občanov. Ďakujem pekne.
72. schôdza NR SR - 4.deň - B. popoludní
Dátum: 2022-09-22
Poslanec: Šudík, Tomáš (OĽANO)
Druh vystúpenia: Vystúpenie v rozprave

28. Ja by som vám chcel poďakovať, že máte záujem riešiť danú problematiku, ktorá sa týka možno aj viacerých rodín, ktoré na Slovensku sú, a tú ochranu detí, čo je veľmi dôležité. A držím vám palce vo vašej práci a verím, že to dotiahnete k úspešnému záveru. Ďakujem.
66. schôdza NR SR - 7.deň - B. popoludní
Dátum: 2022-06-23
Poslanec: Šudík, Tomáš (OĽANO)
Druh vystúpenia: Vystúpenie v rozprave

43. Ďakujem za odpoveď a je mi jasné, že mi nebudete vedieť odpovedať, tak ja sa už budem možno aj priamo pýtať ministra, keď sa s ním najbližšie stretnem, ale pravdepodobne s ním budete skôr, tak mu môžte tlmočiť, keby možno viac času venoval týmto všetkým stavovským organizáciám, ktoré sú, lebo sa cítia byť nevypočuté. A tam vzniká ten problém v komunikácii a potom vznikajú rôzne protesty. A si viem predstaviť, že znova začnú blokovať Dargov a potom to obmedzuje len šoférov a vodičov, ktorí sa prechádzajú. Tak lepšie tá komunikácia, aby potom ušetril nervy množstvu šoférov, ktorí sú potom blokovaní. Ďakujem.
65. schôdza NR SR - 13.deň - B. popoludní
Dátum: 2022-05-24
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

145. Pán Mazurek, myslím (zaznievanie gongu), že je tu aj zavádzanie z vašej strany. A ja tomu aj chápem, pretože nikto z vás neni komunálny poslanec ani primátor, a hlavne že tu rozprávate o samosprávach, ako majú fungovať alebo nefungovať. Ale veď poďme šetriť, poďme rušiť vyššie územné celky, poďme zlučovať obce a tie financie nájdeme. Sú možnosti, kde tie financie vieme nájsť, a tým pádom vieme pomáhať týmto obciam. Však mne to aj kolegovia zo SMER-u hovorili, že podporujú tento návrh, ale aby nenasrali svojho šéfa, tak neprídu na hlasovanie. Veď vy ste to sám pochopili, aj celá vaša strana, že tento návrh je skvelý a pomôže rodinám. Len už neviete, kde máte teraz utiecť. Veď uvidíte, koľko tu smerákov nepríde na hlasovanie. Sami to povedali, podporujú návrh, boss by kričal. Nemôžu prísť. Takže o tom to všetko je. A potom uvidíte v roku 2023, keď pípnu tým ľuďom tie peniažky na účet, tým rodinám, ktoré ťažko žijú na tom východe Slovenska, štyri-päť detí v jednej domácnosti, ako sa potešia ich rodičia z toho príjmu. Potom to uvidíte a potom uvidíte, či, komu stúpnu preferencie, či vám v Republike, alebo, bohužiaľ, tým, od ktorých ste odišli.
65. schôdza NR SR - 13.deň - B. popoludní
Dátum: 2022-05-24
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

74. Ďakujem za slovo, pán predsedajúci. Ja by som len tak nadviazal a vždy, poviem, je potrebné pripomínať to, že samosprávy budú mať viacej finančných prostriedkov, ako mali predchádzajúci rok, a tie financie, samozrejme, budú rásť, pretože si myslím, že v súčasnosti to nie celkom ľudí dosť chápe a si myslia, že dostanú tie samosprávy menej finančných prostriedkov, ale to nie je pravda. Sú možnosti, ako by mohli tie samosprávy tie finančné prostriedky aj napríklad šetriť, lebo rozdeľujú sa financie napríklad na rôzne športové krúžky a tak ďalej a tak ďalej. Tak práve tie peniaze už nebudú musieť samosprávy rozdeľovať pre rôzne športové mládežnícke kluby, ale využijú práve tie peniaze z tých poukazov, či aj pri kultúre, alebo pri športe, to tak bežne funguje, keď my v Humennom okolo 400-tisíc dávame ročne z nášho rozpočtu pre mládežnícke športové kluby a jednoducho vidíme tam možnosť, kde tie finančné prostriedky budeme môcť ušetriť a sa vlastne využijú tieto preukazy. Ale zároveň ja som dosť z toho prekvapený, ako sa tu obhajujú, že ako nemajú mestá peniaze a tak ďalej a tak ďalej. Ale pol roka dozadu som tu ja spomínal, aký máme my problém v Humennom s teplom a sme potrebovali nájsť niekde milión a pol eur, aby sme túto situáciu vyriešili. A vtedy ste aj vy, kolegovia zo SaS-ky, hovorili, že samospráva si to má vyriešiť sama. Vtedy sme samospráve pomáhať nemuseli a zrazu bojujeme za samosprávu. To je čo za prevrat? Doteraz nepomáhajme a zrazu pomáhajme. Dokonca aj teraz župan Droba napísal, že je tu čierny deň pre samosprávy. Ale veď ak ste nemali župana, SaS-ka tvrdila, že treba župy zrušiť, aby šetrili finančné prostriedky. Zasa je to obrat o 180 stupňov, raz tak, raz tak, ja tomu ne, ja tomu nechápem. A zároveň ako mladý človek mám veľa kamarátov, ktorí žijú v rôznych rodinných zväzkoch a nemajú deti. Tam prečo nemáte tie deti, prečo sa nesnažíte? Preto lebo nemáme z čoho tie deti uživiť. Na východe ľudia pracujú za 550 eur mesačne a pri dvoch z 1 100 eura to dieťa asi ťažko uživíte.